OCIPAMA CEPANDU
Pi tu Enda Eci tu fa?
1-3. Apulilo api omanu va siata oku linga atiamẽla kolofa, kuenda atavo amue a siata oku a tambulula ndati?
EMBIMBILIYA li tu likuminya okuti, eteke limue “oku fa ka ku [ka] kalako vali.” (Esituluilo 21:4) Vocipama 5 tua lilongisa okuti, lekuatiso liocisembi tu pondola oku kuata omuenyo ko pui. Pole, toke cilo omanu va siata oku fa. (Ukundi 9:5) Omo liaco, tu pondola oku lipula ndoco: Nye ci pita letu eci tu fa?
2 Etambululo liepulilo eli li kuete esilivilo lia velapo, ca piãla enene eci umue ukuepata lietu a fa. Pamue tu lipula ndoco: ‘Pi eye a enda? Anga hẽ o tu lete? O pondola hẽ oku tu kuatisa? Anga hẽ eteke limue tu ko mola vali?’
3 Atavo a siata oku eca atambululo a litepa kapulilo a lingiwa ndeti. Atavo amue a siata oku longisa okuti, nda ove umunu umue uwa, eci o fa enda kilu. Pole, nda wa siata oku linga ovina vĩvi, o lavoka oku timihĩwa vondalu yifelu. Atavo akuavo a siatavo oku longisa okuti, eci o fa o tambula etimba liespiritu, kuenje o kala kumue la vakuepata liove va fa osimbu. Handi vali, atavo akuavo a siata oku longisa okuti, noke yoku fa kuove loku sombisiwa, o citiwa onjanja yavali, ale o kuata etimba lia litepa okuti pamue o kala omunu ukuavo, ale o linga ocinyama.
4. Ocisimĩlo cipi atavo alua a siata oku longisa catiamẽla kolofa?
4 Atavo a molẽha ndu okuti a siata oku longisa ovina via litepa. Pole, atavo alua a longisa ocisimĩlo cimuamue. Atavo a siata oku longisa okuti, eci omunu umue a fa, ocilelembia caye camamako lomuenyo. Anga hẽ elongiso liaco liocili?
PI TU ENDA ECI TU FA?
5, 6. Nye ci pita letu eci tu fa?
5 Yehova wa kũlĩha eci ci pita letu eci tu fa, kuenda wa siata oku tu sapuila okuti, eci omunu umue a fa, omuenyo waye u sulila. Oku fa, ku lomboloka okuti omunu ka kuete vali omuenyo. Omo liaco, eci omunu a fa, ovisimĩlo viaye ka vi amamako lomuenyo kocitumãlo cikuavo. * Eci tu fa, ka tu lete vali, ka tu yevi cimue, kuenda ka tu pondola oku sokolola vali.
6 Soma Salomone wa soneha ndoco: “Ava va fa lacimue va kũlĩha.” Omunu wa fa ka pondola oku lekisa ocisola, ale oku suvuka, momo “vonjembo . . . wenda ka muli upange, ndaño ovikuata, ndaño ukũlĩhĩso, ndaño olondunge.” (Tanga Ukundi 9:5, 6, 10.) Embimbiliya kelivulu Liosamo 146:4 li tu sapuila hati, eci omunu umue a fa, “[ovisimĩlo] viaye” vi favo.
CECI YESU A POPIA CATIAMẼLA KOLOFA
7. Nye Yesu a popia catiamẽla kolofa?
7 Eci Lasaru ekamba lia Yesu a fa, wa sapuila kolondonge viaye hati: “Lasaru ekamba lietu wa pekela.” Olondaka Yesu a popia ka via lombolokele okuti Lasaru wa kala oku puyuka. Pole, Yesu wa popia hati: “Lasaru wa fa.” (Yoano 11:11-14) Omo liaco, Yesu wa sokisa oku fa loku pekela otulo. Eye ka popele hati Lasaru wa enda kilu ale o kasi la vakuepata liaye va fa osimbu. Yesu ka popelevo hati, Lasaru wa kala oku tala ohali vondalu yifelu, ale wa citiwa letimba likuavo, ale wa linga ocinyama. Pole, Lasaru wa kala ndomunu wa pekela. Ovinimbu vikuavo Viembimbiliya vi sokisavo olofa lotulo. Embimbiliya li lekisa okuti eci Stefano a pondiwa, “wa pekela kolofa.” (Ovilinga 7:60) Upostolo Paulu wa sonehavo okuti, Akristão vamue va “pekela ale kolofa.”—1 Va Korindo 15:6.
8. Tua kũlĩha ndati okuti Suku ka lulikile omanu oco va fe?
8 Anga hẽ Yehova Suku wa lulika Adama la Heva oco noke va fe? Sio! Yehova wa va lulika oco va kale komuenyo lesanju okuti va kuata uhayele wa lipua otembo ka yi pui. Eci Yehova a lulika omanu wa eca kokuavo onjongole yoku kala otembo ka yi pui. (Ukundi 3:11) Ndeci olonjali ka vi yongola okuti omãla vavo va kuka kuenda va fa, Yehova o kuetevo ovisimĩlo vimuamue viatiamẽla kokuetu. Pole, nda eye wa tu lulika oco tu kale komuenyo otembo ka yi pui, momo lie tu fila?
MOMO LIE TU FILA?
9. Momo lie tu popela okuti ocihandeleko Yehova a ecele ku Adama la Heva ca sungulukile?
9 Vocumbo Cedene Yehova wa sapuilile Adama hati: “Ci tava oku lialia koviti viosi viocumbo; te lika uti woku kũlĩhĩsa eci ciwa leci cĩvi, owo ka ci tava oku liako, momo eteke o liako haico o fa.” (Efetikilo 2:9, 16, 17) Ca lelukile oku pokola kocihandeleko caco, momo Yehova wa kuatele omoko yoku sapuila ku Adama la Heva catiamẽla kueci ciwa leci cĩvi. Nda va pokuile ku Yehova, nda va lekisa okuti va sumbila omoko yaye yoku viala. Nda va lekisavo okuti va sanjukila ovina viosi a ecele kokuavo.
10, 11. (a) Satana wa yapuisa ndati Adama la Heva? (b) Momo lie Adama la Heva ka va sesamẽlele ongecelo omo liovina va linga?
10 Adama la Heva va nõlapo oku tomba olonumbi via Yehova. Satana wa sapuila Heva hati: “Ocili [hẽ] Suku wa popia hati, ko ka li koviti viosi viovocumbo?” Heva wa tambulula hati: “Tuakuakulia kapako oviti viovocumbo; te epako liuti owo u kasi vokati kocumbo, owo Suku a linga hati: ‘Ko ka liko, ndaño oku lambako, sanga vu fa.’”—Efetikilo 3:1-3.
11 Noke Satana wa popia hati: “Okufa ka vu fi; momo Suku wa kũlĩha okuti eteke vu liako, ovaso ene haico a letuluka kuenje vu linga nda Suku, vu kũlĩha eci ciwa leci cĩvi.” (Efetikilo 3:4-6) Satana wa yonguile okuti Heva o kuata ovisimĩlo vioku li nõlela oku linga eci ciwa kuenda eci cĩvi. Kuenje, wo kemba eci catiamẽla kovina via laikele oku pita laye noke yoku liwekapo oku pokola. Satana wa popia hati, Heva ka laikele oku fa. Omo liaco, wa lia kepako, kuenje wa ecavo limue kulume waye. Adama la Heva va kũlĩhĩle okuti, Yehova wa va lunguile oco ka va ka lie kepako. Eci va lia kepako liaco va lekisa okuti, va nõlapo oku tomba ocihandeleko ca sunguluka. Handi vali, va lekisavo okuti, ka va sumbilile Isiavo wo kilu ukuacisola. Omo liaco, ka va sesamẽlele ongecelo omo liovina va linga!
12. Momo lie ci nenela esumuo omo lia Adama la Heva va lekisa esino ku Yehova?
12 Ekambo liesumbilo olonjali vietu via tete via lekisa, lia sumuisa calua Ululiki wavo! Nye o pondola oku yeva vutima nda wa likolisilako oku tekula omõla wove, pole o lekisa esino eci u tuma oku linga upange umue? Ku yevi hẽ evalo vutima?
13. Nye Yehova a yonguile oku popia lolondaka viokuti, “ove ukueve, keve haiko o tiukila”?
13 Adama la Heva eci va liwekapo oku lekisa epokolo, va pumba epuluvi lioku kala komuenyo otembo ka yi pui. Yehova wa sapuilile Adama hati: “Ove ukueve, keve haiko o tiukila.” (Tanga Efetikilo 3:19.) Olondaka evi vi lomboloka okuti, Adama wa tiukila koneketela kuna a tundile ndu okuti ka lulikiwile. (Efetikilo 2:7) Eci Adama a lueya weya oku fa, kuenje ka kalele vali komuenyo.
14. Momo lie tu fila?
14 Nda Adama la Heva va pokuile ku Suku, nda va kasi komuenyo toke cilo. Pole, eci va liwekapo oku pokola kokuaye va linga ekandu, noke va fa. Ekandu li sokisiwa luvei umue u sambuka tua piñala kolonjali vietu via tete. Omo okuti tua citiwa lekandu, vosi yetu tu fa. (Va Roma 5:12) Pole, hacoko ca kala ocipango ca Suku catiamẽla komanu. Suku ka yonguile okuti omanu va fa, kuenda Embimbiliya li tukula olofa hati, “unyãli.”—1 Va Korindo 15:26.
OCILI CI TU YOVOLA
15. Oku kũlĩha ocili catiamẽla kolofa ci tu yovola ndati?
15 Ocili catiamẽla kolofa ci tu yovola kalongiso osi esanda. Embimbiliya li tu longisa okuti, omunu wa fa ka yevi evalo ale esumuo. Ka tu pondola oku sapela lomanu va fa, kuenda ovo ka va pondolavo oku sapela letu. Ka tu pondola oku va kuatisa, kuenda ovo ka va pondolavo oku tu kuatisa. Omanu va fa, ka va tẽla oku tu linga cimue cĩvi, kuenda ka tu sukila oku va kuatela usumba. Pole, atavo alua a siata oku longisa okuti, omanu va fa va kasi kocitumãlo cimue, kuenda tu pondola oku va kuatisa nda tua feta olombongo kasongui vatavo, ale komanu vana va siata oku tendiwa ndu okuti va kola. Pole, nda tua kũlĩha ocili catiamẽla kolofa, ka tu yapuisiwa vali lovohembi aco.
16. Ovina vipi viuhembi atavo alua a siata oku longisa viatiamẽla kolofa?
16 Satana wa siata oku kemba omanu lekuatiso liatavo esanda, kuenda oku va vetiya oco va kuate ovisimĩlo viokuti, omanu va fa va kasi handi komuenyo. Atavo amue a siata oku longisa okuti, eci tu fa, onepa yimue yetimba lietu, yamamako lomuenyo kocitumãlo cimue. Anga hẽ vetavo liove va ku longisavo ovina viaco, ale va ku longisa eci Embimbiliya li popia catiamẽla komanu va fa? Satana wa siata oku kemba omanu oco ka va ka kuate ukamba la Yehova.
17. Momo lie elongiso lioku timĩha omanu vondalu yifelu li sumuisila Yehova?
17 Atavo alua a siata oku longisa ovina ka via sungulukile. Amue pokati katavo aco a longisa okuti, omanu vana va siata oku linga ovina vĩvi va ka timihiwa vondalu yifelu otembo ka yi pui. Ovohembi aco a sumuisa Yehova. Eye ka ecelela okuti omanu va talisiwa ohali yaco! (Tanga 1 Yoano 4:8.) Nye o yeva vutima nda omunu umue poku kangisa omõla o kapa ovaka aye vondalu? O kuata ovisimĩlo viokuti omunu waco ongangala. Kuenje ku kuata onjongole yoku u kũlĩha. Eci oco Satana a yongola okuti omanu va kuata ovisimĩlo viaco viatiamẽla ku Yehova!
18. Momo lie ka tu sukilila oku kuatela usumba omanu va fa?
18 Atavo amue a siata oku longisa okuti eci omanu va fa va kuata atimba espiritu. Atavo aco a longisavo okuti, tu sukila oku sumbila omanu vaco va kuete atimba espiritu, kuenda oku va kuatela usumba. Momo, va pondola oku linga akamba vetu ale ovanyãli. Omanu valua va tava kuhembi waco. Omo okuti va kuetele usumba omanu va fa, va siata oku va fendela okuti Yehova hayeko. Ivaluka okuti omanu va fa ka va pondola oku yeva ale oku limbuka cimue. Omo liaco, tu sukila oku yuvula oku va kuatela usumba. Yehova eye Ululiki wetu. Omo okuti eye Suku yocili, eye lika tu sukila oku fendela.—Esituluilo 4:11.
19. Oku kũlĩha ocili catiamẽla kolofa ci tu kuatisa ndati?
19 Nda tua kũlĩha ocili catiamẽla kolofa, tu yovuiwa kovohembi atavo esanda. Ocili caco ci tu kuatisa oku kuata elomboloko liohuminyo yi komõhisa Yehova a linga yatiamẽla komuenyo wetu kuenda kovina tu lavoka kovaso yoloneke.
20. Nye tu ka lilongisa vocipama ci kuaĩmo?
20 Kosimbu, ufendeli umue wa Suku o tukuiwa hati Yovi wa pulile ndoco: “Omunu nda o fa o kala vali lomuenyo?” (Yovi 14:14) Citava hẽ okuti omunu wa fa o kuata vali omuenyo? Etambululo lia Suku li sangiwa Vembimbiliya, li tu nenela esanju lialua. Vocipama ci kuãimo tu ka konomuisa ovina viaco.
^ tini. 5 Omanu vamue va tava kelongiso liokuti, eci omunu a fa, ocilelembia caye ale espiritu viamamako lomuenyo. Oco o kuate elomboloko lia suapo, tala Etosi 17 kuenda 18 kesulilo lielivulu lilo.
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn